**ELŐTERJESZTÉS**

**Szombathely Megyei Jogú Város Közgyűlésének 2021. december havi rendes ülésére**

**Javaslat fejlesztésekkel kapcsolatos döntések meghozatalára**

1. **Új bölcsőde építése Szombathelyen**

Szombathely Megyei Jogú Város Közgyűlése 359/2019.(VIII.27.) Kgy. sz. határozatával felhatalmazott, hogy **TOP-6.2.1-19 kódszámú „Bölcsődei férőhelyek kialakítása, bővítése”** című felhívásra pályázatot adjak be új bölcsődei intézmény építésére. Szombathely Megyei Jogú Város Önkormányzata, mint kedvezményezett 2020. június 9. napján kötött támogatási szerződést vissza nem térítendő támogatás nyújtására a Pénzügyminisztérium Regionális Fejlesztési Operatív Programok Irányító Hatóságával (1051 Budapest, József nádor tér 2-4.) mint támogató szervezettel a **TOP-6.2.1-19-SH1-2019-00001 sz. „Új bölcsőde építése Szombathelyen” című projekt** tárgyában. A projekt helyszíne Szombathely, 2689/5 helyrajzi szám alatti ingatlan. A projekt bruttó összköltsége 460.000.000,- Ft.

Szombathely Megyei Jogú Város Közgyűlése a 265/2020. (IX. 24.) Kgy. sz. határozattal fogadta el az új bölcsőde vázlatterveit és bruttó 55.997.475,- Ft fedezetet biztosított pályázatban nem elszámolható önerő formájában az épület kivitelezéséhez és a szülői parkolók építéséhez.

A kivitelező beszerzésére vonatkozó közbeszerzési eljárás során, az ajánlattételi felhívásban előírt 2021. 08. 26-i határidőig kettő ajánlat érkezett. A legkedvezőbb ajánlat a rendelkezésünkre álló fedezetet nettó 118.597.798,- Ft-tal haladta meg, ezért az eljárás eredménytelenül zárult.

A Közbeszerzési Bíráló Bizottság 2021. szeptember 15-i ülésén 21/2021. (IX.15.) sz. határozatával fogadta el a II. eljárás ajánlati felhívását és közbeszerzési dokumentumát, melyet az ajánlatkérő nevében eljáró polgármester elfogadott.

Szombathely Megyei Jogú Város Önkormányzata, mint Ajánlatkérő a KFF eljárásindító támogató tanúsítványának kézhezvételét követően 2021. október 14. napján a Közbeszerzési Értesítőben KÉ-20283/2021. számon közzétett ajánlati felhívással a Kbt. Harmadik Rész szerinti (nemzeti eljárásrend) nyílt közbeszerzési eljárást indított meg „Új bölcsőde építése II.” tárgyában (EKR001096352021).

A közbeszerzési eljárásban az ajánlattételi határidő lejártáig, 2021. november 3. napján 11.00 óráig összesen 3 (három) ajánlat érkezett. A beérkezett ajánlatok bontását az EKR rendszer 2021. november 3. napján 13.00 órakor elvégezte.

A II. közbeszerzési eljárásban beérkezett legkedvezőbb ajánlat nettó 467.323.185,-Ft, amelyhez a hiányzó fedezet nettó 114.790.685,- Ft + 27% Áfa, azaz bruttó 145.784.170,- Ft.

Fentieket összegezve megállapítható, hogy a beérkezett ajánlatok jelentősen meghaladják a rendelkezésre álló fedezet mértékét, ezért a pályázatban vállalt új bölcsőde megvalósításához a 265/2020. (IX. 24.) Kgy. sz. határozatban meghatározott bruttó 55.997.475,- Ft összegen túlmenően, **bruttó 145.784.170,- Ft** pályázatban nem elszámolható önerő biztosítása szükséges.

A közbeszerzésekről szóló 2015. évi CXLIII. törvény 70. § (2) bekezdése szerint az ajánlati kötöttség fennállásának lejárta előtt le kell zárni a közbeszerzési eljárást. Az ajánlatok beérkezésének időpontja 2021. november 3., az ajánlati kötöttség 60 napig, 2022. január 2-ig áll fenn, legkésőbb ezen időpontig, érvényes ajánlat esetén le kell zárni a közbeszerzési eljárást. A fedezet biztosításával az eljárás eredményesen lezárható.

Fentiek alapján javaslom az új bölcsőde megvalósításához szükséges hiányzó fedezet biztosítását, tekintettel arra, hogy egy megismételt közbeszerzési eljárás esetén az építőipari árak további emelkedésével, ennek megfelelően még magasabb kivitelezési költséggel számolhatunk.

1. **Szentkirályi bölcsőde létesítésével kapcsolatos pályázat benyújtása**

A Helyreállítási és Ellenállóképességi Terv keretében 2021. november 2-án kiírásra került az RRF-1.1.2-2021 kódszámú „Bölcsődei nevelés fejlesztése” című pályázati felhívás.

Felhívás tartalmának rövid összefoglalása:

Támogatást igénylők köre: helyi önkormányzat (GFO321), legalább 3000 fő lakónépességű település

Támogatható tevékenységek: új bölcsődei férőhelyek létrehozása új ingatlan építésével, meglévő átalakításával

Megvalósítási határidő: legkésőbb 2025. június 30-ig

Igényelhető támogatás: bruttó 50M – 1 440M Ft

Támogatás intenzitás: 100%

Benyújtási határidő: 2021.11.12.-tól 2022.01.05.-ig.

Szombathelyen a 3 év alatti gyermekek napközbeni ellátását a Szombathelyi Egyesített Bölcsődei Intézmény (továbbiakban Szombathelyi EBI) biztosítja, amely vezetőjének szakmai javaslata alapján indokolt lenne Szombathely szentkirályi városrészén egy új, 40 férőhelyes bölcsődei intézmény létesítése. A fejlesztési elképzelés a Savaria Városfejlesztési Kft. által készített Koncepcionális javaslatban kerül ismertetésre, amely jelen előterjesztés mellékletét képezi.

A Koncepció szerint az új bölcsőde épületében kialakításra kerülne 3 db bölcsődei csoportszoba, a csoportszobákhoz tartozó gyermekfürdők, öltözők, tálalókonyha, iroda és szociális helyiségek, raktárhelyiségek és a hozzájuk tartozó teraszok, játszóudvar.

A fejlesztési helyszín, Szombathely, Szentkirály városrész „fő utcája”, a Szent István király u. 119. szám alatti ingatlan, amely az Önkormányzat tulajdonában és a SZOVA Nonprofit Zrt. kezelésében áll és jelenleg is intézmények, civil szervezetek (Berzsenyi Dániel Megyei Hatókörű Városi Könyvtár,„Leo” Karate-do Sport Egyesület és Pálos Károly Szociális Szolgáltató Központ és Gyermekjóléti Szolgálat) elhelyezéséül szolgál. Nyertes pályázat esetén szükséges egyeztetni az ingyenes használókkal a további használat, illetve elhelyezés tekintetében.

A terület mintegy 2446 m2 nagyságú, amelyen jelenleg 3 db leromlott állagú épület helyezkedik el. Az egykori iskolaépületben jelenleg könyvtár működik. Az utcára merőleges hosszú épületben tornaterem található. Az udvari különálló épület használaton kívüli, állapota a kor elvárásainak nem felel meg. A terület a városrész központi részén helyezkedik el, a templom szomszédságában.

Az önerőt nem igénylő projekt tervezése, szakmai kivitelezése és nyomon követése során együtt kell működni a bölcsődei projekt megvalósítását támogató bölcsődefejlesztést segítő szervezetekkel, így a Családbarát Magyarország Központ Nonprofit Közhasznú Kft.-vel és a Lechner Nonprofit Kft.-vel, ezért a támogatási kérelem benyújtásával egy időben a támogatást igénylő részéről szándéknyilatkozat benyújtása szükséges, később pedig együttműködési megállapodást kell kötni a fent felsorolt szervezetekkel.

Fentiekre tekintettel javaslom, hogy a Közgyűlés az előterjesztés mellékletét képező Koncepcionális javaslat és szakmai javaslat alapján határozza el a támogatási kérelem benyújtását, egyúttal hatalmazzon fel annak benyújtására és a benyújtáshoz szükséges valamennyi dokumentum aláírására. Javaslom továbbá, hogy a Közgyűlés hatalmazza fel a Városstratégiai, Idegenforgalmi és Sport Bizottságot a Koncepció későbbi módosításának szükségessége esetén a módosítások jóváhagyására.

1. **Mate Meršić Miloradic Horvát Óvoda és Általános Iskola tornacsarnokának felújítása**

A szombathelyi 6614/32 hrsz-ú, Pázmány Péter krt. 28/A. szám alatti Mate Meršić Miloradic Horvát Óvoda és Általános Iskola épületének tornacsarnokát a Szombathelyi Sportközpont és Sportiskola Nonprofit Kft. a röpladba szakosztály edzéseinek biztosítása érdekében bérleti jogviszony keretében használja. A tornacsarnok rossz műszaki állapotban van, felújításra szorul. 2019. szeptemberében elkészült a létesítmény rekonstrukciójának műszaki terve (homlokzati és belső nyílászárók cseréje, belső falfelületek festése, vizes helyiségekben új csempeburkolat, bádogszerkezetek cseréje, homlokzat és födém hőszigetelése, sportpadló csiszolása, lakkozása, újravonalazása, öltözők, vizesblokkok, közlekedők, szertárok felújítása), amelynek tervezett költsége 80 millió Ft volt.

A 2019. évi Magyar Röplabda Szövetséghez benyújtott sportfejlesztési program keretében tárgyi eszköz beruházás, felújítás jogcímen a pályázat jóváhagyásra került, azonban a TAO felöltésre csak 2021. tavaszán került sor. A Szombathelyi Sportközpont és Sportiskola Nonprofit Kft. jelenlegi anyagi helyzete nem teszi lehetővé a szükséges 24.981.000 Ft összegű önerő biztosítását, ezért ügyvezető asszony kérelmezte a műszaki tartalom csökkentésével az önerő nélküli kivitelezést, amit az MRSZ jóvá is hagyott. Azonban a közbeszerzési eljárás alapján a legkedvezőbb árajánlat is 80 millió Ft volt, így sajnos a csökkentett műszaki tartalommal is veszélybe került a beruházás megvalósulása. A közvetlen támogatás összege, 56.540.000 Ft TAO felajánlás keretében rendelkezésre áll, azonban a projekt megvalósításához önkormányzati támogatás keretében történő 23.500.000 Ft önerő biztosítása szükséges.

Fentiekre tekintettel javaslom, hogy a Közgyűlés a 2022. évi költségvetési rendeletében az önkormányzat tulajdonában álló ingatlan felújításához szükséges 23.500.000 Ft önerőt biztosítsa.

1. **Javaslat a Gothard-kastélynak a Modern Városok Programból kapott támogatása felhasználásával kapcsolatos döntések meghozatalára**

A Miniszterelnökség által 2017. december 22-én kibocsátott támogatói okirat 94.500.000 millió forintot biztosított a Gothard-kastély fejlesztési projekt előkészítő tevékenységeire (engedélyes és kiviteli tervek, részletes megvalósíthatósági tanulmány, előzetes kiállítási forgatókönyv, műemléki kutatások, közbeszerzés).

A projekt megvalósítása során egyértelművé vált, hogy a biztosított támogatás nem elegendő a tevékenységekre, és a kivitelezés is lényegesen többe kerül, mint az korábban tervezett volt. Emiatt a 97/2020. (VI.25.) Kgy. számú határozatával a Közgyűlés felkért, hogy folytassak egyeztetést a Miniszterelnökséggel a Gothard-kastély állagmegóvása érdekében, illetve egyetértett a 76.530.000 Ft fel nem használt támogatás visszafizetésével a tárgyalások eredménytelensége esetén.

„A szombathelyi Gothard-kastély állagmegóvása” címmel, GF/JSZF/823/3 (2020) számú támogatói okiratával a Miniszterelnökség biztosította a 76.530.000 Ft támogatást a legsürgetőbb állagmegóvási feladatokra. Az elvégzendő feladatokat a SZOVA NZRt. munkatársai állították össze, ezen lista alapján kezdődött meg a tervezés. A tervezés a Szalai Építész Iroda Kft-vel kötött szerződésben meghatározott módon folyt, a tervek engedélyezésre benyújtása határidőben megtörtént.

A Vas Megyei Területi Tervtanáccsal történt konzultáció, az örökségvédelmi hatósági engedélyezési eljáráshoz szükséges Tervtanácsi vélemény, a tervezési folyamat során elkészült Faanyagvédelmi szakvélemény és a Művészettörténeti Tudományos Dokumentáció és Értékleltár kidolgozása során azonban jelentősen bővült az elvárt állagmegóvási feladatok műszaki tartalma. Mindezeket az alábbiakban lehet összefoglalni:

1. - korhadt, elgombásodott födém helyreállítása,

2. - tető kovácsoltvas díszítés helyreállítása,

3. - előtetők lefedése,

4. - kémények visszabontása, felújítása,

5. - torony bitumenes szigetelése, korlátok javítása,

6. - egyedi hófogók beépítése,

7. - bevilágító udvar megszüntetése

8. - régészeti szakfelügyelet a földrendezés során.

A kivitelezés idején a tető állapotától függően szintén merülhet fel pótmunka.

Az engedélyes terv készítése és az engedélyezés során az alábbi ez idáig nem ismert, további engedélyek beszerzését írta elő a Vas Megyei Területi Tervtanács:

- A faanyagok és a gombásodott födém vizsgálatára faanyagvédelmi szakértő és festőrestaurátor bevonását, kutatási és restaurálási engedélyek megszerzését,

- A tető kovácsoltvas díszítés helyreállításához fémrestaurátor bevonását és restaurálási engedély megszerzését.

Tekintettel a tervezői feladatok bővülésére, szükséges lenne a többletfeladatok elvégzésére kiegészítő szerződés kötése a tervezővel. A tervezői ajánlat a Szalai Építész Iroda Kft. részéről (amely tartalmazza a faanyagvédelem szakértő költségét) bruttó 3.048.000,- Ft.

A Festőrestaurátori kutatási engedély, kutatás, restaurálási engedély költségeire a K&B Restaurátor Bt. adta a legkedvezőbb árat 3.810.000,- Ft összegben. A festőrestaurálás kivitelezése hozzávetőleges becslés szerint 10 millió Ft körüli érték.

A fémrestaurátori munkák restaurálási engedélye az indikatív ajánlat szerint 275.000,- Ft. A fémrestaurálás kivitelezése indikatív ár szerint 1.350.000,- Ft.

Az építőiparban tapasztalható jelentős áremelkedések a projektben is jelentkezni fognak. Ennek alátámasztására indikatív árajánlatot kértünk a projektben eredetileg tervezett kivitelezési tartalomról (amely nem tartalmazza a többletfeladatokat). A beérkezett árajánlat szerint a SZOVA NZRt. 2020. szeptemberi becsléséhez képest az áremelkedés 56,9 % mértékű. (Az új becsült kivitelezői ár 102 millió Ft a korábbi 65 millió Ft-hoz képest.)

Fentiek összesen legalább bruttó 55,5 millió Ft-os becsült többletköltséget jelentenek, melyre a támogatói okirat fedezetet nem biztosít.

Mivel jelen költségvetési helyzetben Önkormányzatunk nem tudja vállalni a becsült min. 55,5 millió Ft-nyi többletköltséget, a támogatás eddig fel nem használt részét nem áll módunkban a továbbiakban felhasználni. Javasom ezért, hogy a Tisztelt Közgyűlés döntsön a fel nem használt támogatás visszafizetéséről és a záró beszámoló beküldéséről. Ezzel párhuzamosan pedig javaslom egyeztetések kezdeményezését a Miniszterelnökséggel a fel nem használt összegnek a szintén a Modern Város Programból támogatott „Multifunkcionális városi közszolgáltatási telephely Szombathely – Sárdi-ér utca” projektre történő felhasználásáról.

A 2017-ben nyújtott támogatás esetén is elszámolható volt a megvalósíthatósági tanulmány készítésére felhasznált összeg, a jelenlegi támogatásból tervezésre kifizetésre került összeg vonatkozásában is ezzel számolunk.

A javaslat elfogadása esetén szükséges a Szalai Építész Iroda Kft-vel kötött, 6.798.310 Ft összegű tervezési szerződés megszüntetése, melyből eddig 2.997.200 Ft került kifizetésre.

Tekintettel arra, hogy a javaslat elfogadása esetén az Önkormányzat a projekttől eláll, szükséges a tervezői szerződés megszüntetése, illetve a tényleges teljesítés arányában a vállalkozói díj kifizetése.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2021. december „ ”**

**/: Dr. Nemény András :/**

**I.**

**HATÁROZATI JAVASLAT**

**….…./2021. (XII.16.) Kgy. számú határozat**

Szombathely Megyei Jogú Város Közgyűlése az „Új bölcsőde építése Szombathelyen” című projekt megvalósításhoz a 2021. évi költségvetés terhére **bruttó 145.784.170,- Ft** összegű többlet fedezetet biztosít, pályázatban nem elszámolható önerő formájában.

**Felelősök:** Dr. Nemény András, polgármester

Dr. Horváth Attila, alpolgármester

Dr. László Győző, alpolgármester

Dr. Károlyi Ákos, jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**II.**

**HATÁROZATI JAVASLAT**

**…./2021. (XII.16.) Kgy. számú határozat**

Szombathely Megyei Jogú Város Közgyűlése a szentkirályi bölcsőde létesítésével kapcsolatos pályázat benyújtásának javaslatát megtárgyalta, és a következő döntéseket hozta:

1. A Közgyűlés az előterjesztés mellékletét képező Koncepcionális javaslatot jóváhagyja és elhatározza a támogatási kérelem benyújtását az RRF-1.1.2-2021 kódszámú „Bölcsődei nevelés fejlesztése” című pályázati felhívásra, egyúttal felhatalmazza a Polgármestert a támogatási kérelem benyújtására és a benyújtáshoz szükséges valamennyi dokumentum aláírására.
2. A Közgyűlés a Városstratégiai, Idegenforgalmi és Sport Bizottságot hatalmazza fel, hogy a Koncepció későbbi módosításának szükségessége esetén a módosításokat jóváhagyja.
3. A Közgyűlés nyertes pályázat esetén felhatalmazza a Polgármestert, hogy a Szent István király u. 119. szám alatti ingatlan ingyenes használóival folytasson egyeztetést a további használat, illetve elhelyezés tekintetében.

**Felelős:** Dr. Nemény András, polgármester

Dr. Horváth Attila, alpolgármester

Dr. Károlyi Ákos, jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** azonnal

**III.**

**HATÁROZATI JAVASLAT**

**…./2021. (XII.16.) Kgy. számú határozat**

Szombathely Megyei Jogú Város Közgyűlése úgy határoz, hogy a szombathelyi 6614/32 hrsz.-ú, Pázmány Péter krt. 28/A. szám alatti Mate Meršić Miloradic Horvát Óvoda és Általános Iskola tornacsarnokának felújítása érdekében, a Szombathelyi Sportközpont és Sportiskola Nonprofit Kft. által a Magyar Röplabda Szövetséghez benyújtott pályázat megvalósításához szükséges 23.500.000 Ft összegű önerőt a 2022. évi költségvetési rendeletében biztosítja.

**Felelős:** Dr. Nemény András polgármester

Dr. Horváth Attila, alpolgármester

Dr. László Győző alpolgármester

Dr. Károlyi Ákos jegyző

(A végrehajtás előkészítéséért:

Nagyné dr. Gats Andrea a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Kovács Cecília, a Szombathelyi Sportközpont és Sportiskola Nonprofit Kft ügyvezetője)

**Határidő**: 2022. évi költségvetési rendelet megalkotása

**IV.**

**HATÁROZATI JAVASLAT**

**.…/2021. (XII.16.) Kgy. számú határozat**

1. Szombathely Megyei Jogú Város Közgyűlése „A szombathelyi Gothard-kastély állagmegóvása” MVP projektről szóló tájékoztatást tudomásul vette.
2. A Közgyűlés megismerve a többletfeladatokat és többletköltségeket úgy határoz, hogy nem folytatja a projekt megvalósítását, ezért egyetért azzal, az Önkormányzat a projekt Támogatói okiratától elálljon. A Közgyűlés felkéri a polgármestert a támogatás visszaadása tekintetében szükséges intézkedések megtételére.
3. A Közgyűlés felhatalmazza a polgármestert, hogy megszüntesse a tervezési szerződést akként, hogy a tényleges teljesítéssel arányos vállalkozói díj kerüljön kifizetésre. Egyúttal felhatalmazza a polgármestert, hogy a vállalkozói díj támogató felé történő elszámolása érdekében a szükséges intézkedéseket tegye meg.
4. A Közgyűlés felkéri a polgármestert, hogy a fel nem használt, visszafizetett támogatásnak az MVP „Multifunkcionális városi közszolgáltatási telephely Szombathely – Sárdi-ér utca” projektre történő fordítása érdekében folytasson egyeztetést a Miniszterelnökséggel.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:**  1. pont: azonnal

2. pont: 2022. január 30.

3-5. pont: folyamatos